ORDE do 7 de setembro de 2007 sobre a aprobación definitiva do Plan Xeral de Ordenación Municipal do Concello de Zas (A Coruña).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 25/09/2007

O Concello de Zas remite o documento do Plan Xeral de Ordenación Municipal para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. A conselleira de Política Territorial, Obras Públicas e Transportes, mediante Orde do 5 de marzo de 2007 acordou, de conformidade co punto 5º b) do artigo 85 da Lei 9/2002, non outorgar a aprobación definitiva do Plan Xeral de Ordenación Municipal do concello de Zas (A Coruña) entrementres non se realizasen as modificacións necesarias para corrixir as deficiencias que a propia orde establecía.
2. Os servizos técnicos e xurídicos municipais emitiron informe o 11 de maio de 2007.
3. O Pleno do Concello de Zas aprobou o 18 de mayo de 2007 as modificacións introducidas no Plan Xeral de Ordenación Municipal.
4. O expediente municipal foille remitido á Consellería de Política Territorial, Obras Públicas e Transportes para resolver sobre a súa aprobación definitiva, e tivo entrada no rexistro desta o 8 de xuño de 2007-r.e. 12346.
5. A documentación que integra o plan que o Concello eleva para a súa aprobación definitiva está datada en maio de 2007 e identificada con dilixencias da aprobación polo Pleno do 18 de maio de 2007.
II. Fundamentos e informe.
II.1. De conformidade co disposto no artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, correspóndelle á conselleira de Política Territorial, Obras Públicas e Transportes resolver sobre a aprobación definitiva do Plan Xeral de Ordenación Municipal.
II.2. Segundo o disposto nos artigos 85.7º e 227º da Lei 9/2002, para resolver sobre a aprobación definitiva, a consellería competente en materia de urbanismo e ordenación do territorio debe analizar os seguintes aspectos:
a) A integridade e suficiencia dos documentos que integran o plan.
b) A conformidade do plan coa lexislación urbanística vixente e a adecuación das súas determinacións á protección do medio rural.
c) A incidencia do plan sobre as materias de competencia autonómica e sobre as políticas autonómicas de desenvolvemento sustentable e a articulación das infraestruturas de carácter local cos elementos vertebradores do territorio de alcance supramunicipal.
II.3. A Dirección Xeral de Urbanismo elevou, o 6 de setembro de 2007, un informe-proposta, logo de analizar o expediente administrativo e os documentos que integran o Plan Xeral de Ordenación Municipal, nos seguintes termos:
A. As proxeccións do plan xeral e a clasificación do solo.
O punto e) do artigo 15 da Lei 9/2002, modificada pola Lei 15/2004, imponlles aos plans xerais a obriga de abordar o estudo da aptitude do solo para o seu desenvolvemento urbanístico en atención aos principios de utilización racional dos recursos naturais e de desenvolvemento sustentable. Estes dous principios conducen necesariamente, en primeiro lugar, ao de proporcionalidade entre clasificación de solos aptos para a súa transformación urbanística e necesidades que deban ser cubertas (no horizonte temporal para o cal se formula o plan xeral). E en segundo lugar á consideración da localización das zonas nas cales se prevén os novos desenvolvementos urbanísticos.
Non se xustifica ningunha necesidade de solo urbanizable residencial na área urbana do núcleo de Zas, polo que se deberán retirar do Plan Xeral de Ordenación Municipal os sectores de solo urbanizable denominados R-Z1 e RZ-2, debendo clasificarse eses ámbitos como solo rústico especialmente protexido.
B. Determinacións en solo urbano.
1. Non se xustifica a clasificación como solo urbano dos terreos situados fóra da actual delimitación do solo urbano do núcleo de Zas, ao leste do núcleo e ás marxes da estrada AC-404.
2. No núcleo de Baio existen terreos que se clasifican como solo urbano encontrándose fóra da delimitación de solo urbano vixente, polo que deben ser clasificados como solo urbano non consolidado, de acordo co disposto no artigo 12.b) da Lei 9/2002:
* Terreos situados ao leste da vixente delimitación de solo urbano, na marxe norte da estrada AC-552.
* Terreos ao norte do ámbito do PERI AR-SU-B3.
C. Determinacións en solo urbanizable.
En cumprimento do artigo 57.2º da Lei 9/2002, os sectores de desenvolvemento urbanístico preferente que se pretenden executar sen necesidade de planeamento de desenvolvemento deben ordenarse detalladamente, co mesmo contido e determinacións exixibles a un plan parcial. Na documentación presentada para o sector I-1 (industrial) débese incorporar a avaliación económica da implantación dos servizos e da execución das obras de urbanización, incluíndo a conexión aos sistemas xerais e, se é o caso, as obras de ampliación ou reforzo deles (artigos 64 e 65 da Lei 9/2002 e artigo 63 do Regulamento de planeamento). Igualmente, en referencia a ese sector I-1 (industrial), debe garantirse a súa execución mediante a actuación privada concertada coa Administración, para o cal se deberá presentar asinado o convenio que se incorpora como anexo e acreditar a titularidade dos terreos afectos da totalidade dos asinantes (informe do secretario municipal do 11 de maio de 2007).
D. Determinacións en solo rústico.
Non procede a clasificación como solo rústico de protección ordinaria da meirande parte dos terreos en que se pretende esta, pois debe limitarse a aquelas que se axusten ao disposto no artigo 32.1º da Lei 9/2002. En gran número de casos aparece esta clasificación en terreos aos cales lles corresponde a de solo rústico de protección agropecuaria, como consecuencia da súa calidade agrícola posta de manifesto nos planos de información do plan que recollen tanto os usos como o mapa de clases agrolóxicas do Ministerio de Agricultura; corresponde noutras ocasións a solos que deben ser clasificados como rústicos de protección forestal, atendendo tamén ao devandito plano de información sobre usos.
III. Resolución:
Visto canto antecede,
Resolvo:
Primeiro.-Aprobar parcialmente, de acordo co disposto no punto 5º a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, o Plan Xeral de Ordenación Municipal do concello de Zas.
Segundo.-Suspender a aprobación do plan xeral nos seguintes ámbitos:
* Solo urbanizable RZ-1 e RZ-2 no núcleo de Zas.
* Solo urbano de Baio e Zas.
* Solo urbanizable industrial I-1.
* Solo rústico de protección ordinaria.
Ata que o Concello emende as deficiencias indicadas no punto II.3 desta orde e lle remita o documento corrixido, logo da súa aprobación polo pleno, á consellería para a súa aprobación definitiva.
Terceiro.-Notifíqueselle esta orde ao concello.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 7 de setembro de 2007.
María José Caride Estévez
Conselleira de Política Territorial, Obras Públicas
e Transportes